b'\n_START_ARTICLE_\nMihail Bakunin\n_START_SECTION_\n\xc5\xbdivljenje\n_START_PARAGRAPH_\nRojen je bil v dru\xc5\xbeini ni\xc5\xbejega ruskega plemstva, o\xc4\x8de pa je zanj \xc5\xbee zgodaj izbral voja\xc5\xa1ko kariero in se je tako vpisal v topovni\xc5\xa1ko \xc5\xa1olo v Sankt Peterburgu. Po kon\xc4\x8dani voja\xc5\xa1\xc4\x8dini se je pri 18. letih vpisal na moskovsko univerzo, kjer je spoznal Aleksandra Herzna in Ogareva._NEWLINE_Kasneje se je ukvarjal s prevajanjem nem\xc5\xa1kih avtorjev, kot sta bila Fichte in Hegel. Leta 1842 je od\xc5\xa1el v Nem\xc4\x8dijo, kjer je navezal stike z mladimi Hegeljanci v Berlinu. Od tam je od\xc5\xa1el v Zurich, kjer je spoznal Wilhema Weitlinga, \xc5\xa1e kasneje pa v Pariz, kjer se je spoznal s Proudhonom, Karlom Marxom, George Sand in s poljskim izseljenstvom. V Parizu se je aktivno vklju\xc4\x8dil v socialisti\xc4\x8dna gibanja._NEWLINE_Revolucionarna gibanja leta 1848 so mu omogo\xc4\x8dila, da se je pridru\xc5\xbeil nasilnim demonstracijam v prid demokraciji, sodeloval je tudi v demonstracijah v Dresdnu, kjer so ga aretirali in obsodili na smrt. Zavoljo njegove plemi\xc5\xa1ke rodbine so kazen zni\xc5\xbeali na dosmrtno in ga predali ruskim oblastem. V zaporu je pisal Izpovedi, v katerih je izdelal svojo teoreti\xc4\x8dno misel. Ruski car ga je pomilostil tako, da naj bi preostanek svoje kazni odslu\xc5\xbeil v Sibiriji, kamor je prispel leta 1855, od koder mu je uspelo pobegniti v Anglijo._NEWLINE_Preostanek svojega \xc5\xbeivljenja je pre\xc5\xbeivel v izgnanstvu, predvsem v \xc5\xa0vici. Leta 1860 je prevedel Komunisti\xc4\x8dni manifest v ruski jezik._NEWLINE_Leta 1873 se je umaknil v Lugano, tri leta kasneje je umrl v Bernu.\n_START_SECTION_\nPoliti\xc4\x8dna misel\n_START_PARAGRAPH_\nNjegova politi\xc4\x8dna misel je bila pod vplivom Heglove filozofije, zlasti zgodovinske dialektike, na kateri je temeljil anarhisti\xc4\x8dno delovanje. Po njegovem mnenju ljudje ne morejo dose\xc4\x8di enotnosti ali resni\xc4\x8dne svobode ob prisotnosti zunanjega Boga ali dr\xc5\xbeave. Zavra\xc4\x8dal je obstoj dr\xc5\xbeave, tudi socialisti\xc4\x8dne.'